โจ๊กหมูร้านนี้อยู่ตรงหัวมุมถนนสุทธิสารวินิจฉัยตัดกับถนนพหลโยธิน ใกล้สี่แยกสะพานควาย เป็นร้านตึกแถวสีเขียว ด้านหน้าฝั่งที่หันหน้าออกถนนพหลโยธินเป็นแผงขายล็อกเตอรี่ ส่วนด้านที่หันหน้าออกถนนสุทธิสารวินิจฉัยก็เป็นบริเวณที่ขายโจ๊กหมู มีโต๊ะ 2-3 ตัว ตั้งอยู่บนฟุตบาทหน้าร้านโจ๊กสำหรับนั่งกินที่ร้าน ร้านอาจดูธรรมดาๆ แต่ขอบอกว่ารสชาติไม่ธรรมดาเลย! 

เจ้าของร้านเค้าทำเองขายเอง เตรียมเครื่องเตรียมซุปต้มข้าวเองทั้งหมด วัตถุดิบและเครื่องปรุงต่างๆ คุณภาพดี สดใหม่ สะอาดสะอ้าน เครื่องที่ใส่ในโจ๊กก็มีหลายอย่าง ตั้งแต่ หมูสับ หมูเส้นต้ม ไส้อ่อน ตับ กระเพาะ ไข่ไก่ และ ไข่เยี่ยวม้า ราคาก็มีตั้งแต่ชามละ 25-45 บาท แล้วแต่ option ที่เราเลือกใส่ ร้านนี้เค้าจะต้มข้าวไว้ในหม้อแบบยังไม่ปรุงรส พอมีลูกค้ามาซื้อก็ค่อยปรุงทีละชาม โดยตักข้าวต้มมาเติมน้ำซุปลงไปต้มต่ออีกที พอเดือดแล้วก็ค่อยเติมเครื่องต่างๆ ลงไป ต้มต่ออีกสักครู่เป็นอันใช้ได้ การที่เค้าเติมน้ำซุปลงไปต้มกับข้าวทีละชามแบบนี้ ทำให้เราบอกเค้าได้ว่าต้องการโจ๊กแบบข้นหรือใสหน่อยก็ได้ตามใจชอบ แล้วขอบอกว่าหมูสับกับหมูเส้นต้มของร้านนี้อร่อยมากกกก รสชาติกลมกล่อม เข้มข้น เนื้อหมูสับกรุบๆ นิดๆ ไม่แข็งไม่เละ เคี้ยวเพลินดี พวกเครื่องในต่างๆ ก็สดและต้มได้สุกกำลังดี   

เราซื้อโจ๊กร้านนี้มากินที่บ้านเป็นประจำ ซื้อทีไรก็สั่งแค่แบบ 30 บาท ก็ได้เยอะมากแล้วทั้งโจ๊กทั้งเครื่อง เวลาซื้อกลับบ้านเราสามารถขอน้ำซุปใส่ถุงแยกต่างหากเพิ่มได้ เผื่อเอามาเติมถ้าโจ๊กข้นเกินไป พวกขิงซอยและผักโรยเค้าก็แยกถุงมาให้อย่างดี เพราะคนขายกลัวว่าถ้าใส่ผักลงไปในโจ๊กแล้วผักจะเหี่ยวเวลากลับถึงบ้าน ของเค้าอร่อย สะอาด และพิถีพิถันจริงๆ คอนเฟิร์มค่ะ  